»Vi kommer ikke til at ændre vores ufravigelige krav. Hvis ikke vi får løst udlændingepolitikken fra bunden, kan man lige så godt stemme på de partier, der er i forvejen. Udlændingepolitikken er et problem, der vedkommer alle. Det må jo også være forfærdeligt for Ali eller Mohammed, der er velintegreret, at være i et land, hvor en stor gruppe mennesker får lov til at te sig, uden at det har negative konsekvenser for dem. Hvis jeg var indvandrer, ville jeg blive flov på mit folks vegne og håbe, at landet ville sørge for, at det fik konsekvenser. Og det er politikernes ansvar, at det bliver ved med at sejle«.

Så kontant er meldingen fra Pernille Vermund, da vi sidder på en café tæt ved Sankt Hans Torv på Nørrebro. Den bydel, som hun og partifællen Mette Thiesen kritiserede som tabt i en kontroversiel valgkampsvideo, som blev mødt af stor kritik fra både beboere og politikere.

»Nørrebro er stadig tabt til muslimske imamer og indvandrerbander«, svarer Vermund, da jeg spørger hende, om det stadig er tilfældet.